PATVIRTINTA

Vilniaus rajono savivaldybės mero

2023 m. lapkričio 22 d. potvarkiu

Nr. M22-1656

**Vilniaus RAJONO SAVIVALDYBĖS EKSTREMALIŲJŲ SITUACIJŲ OPERACIJŲ CENTRO NUOSTATAI**

**I SKYRIUS**

**BENDROSIOS NUOSTATOS**

1.  Vilniaus rajono savivaldybės ekstremaliųjų situacijų operacijų centro (toliau – Operacijų centras) nuostatai (toliau – Nuostatai) nustato Vilniaus rajono savivaldybės Operacijų centro tikslus, uždavinius ir funkcijas, sudarymo, darbo organizavimo ir sušaukimo tvarką.

2. Operacijų centras savo veikloje vadovaujasi Lietuvos Respublikos vietos savivaldos įstatymu, Lietuvos Respublikos krizių valdymo ir civilinės saugos įstatymu, kitais Lietuvos Respublikos įstatymais, Lietuvos Respublikos Vyriausybės nutarimais bei civilinę saugą reglamentuojančiais teisės aktais.

3. Operacijų centras sudaromas iš valstybės ir Vilniaus rajono savivaldybės (toliau- savivaldybė) institucijų ir įstaigų valstybės tarnautojų ir darbuotojų, ūkio subjektų ir (ar) veiklos vykdyto darbuotojų.

4. Nuostatuose vartojamos sąvokos apibrėžtos Lietuvos Respublikos krizių valdymo ir civilinės saugos įstatyme ir kituose teisės aktuose.

**II SKYRIUS**

**OPERACIJŲ CENTRO VEIKLOS TIKSLAI, UŽDAVINIAI IR FUNKCIJOS**

5. Pagrindiniai Operacijų centro veiklos tikslai: vykdyti ekstremaliųjų situacijų prevenciją, organizuoti ir koordinuoti įvykių, ekstremaliųjų įvykių ir ekstremaliųjų situacijų likvidavimą, padarinių šalinimą, gyventojų ir turto gelbėjimą, gresiant ar susidarius ekstremaliajai situacijai, pagal kompetenciją organizuoti gyvybiškai svarbių valstybės funkcijų atlikimą.

6. Operacijų centro uždaviniai:

6.1. vykdyti ekstremaliųjų situacijų prevenciją;

6.2. organizuoti ir koordinuoti ekstremaliosios situacijos operacijų vadovo (toliau – operacijų vadovas) sprendimų, Nacionalinio saugumo komisijos, Nacionalinio krizių valdymo centro pasiūlymų ir šio centro vadovo pavedimų įgyvendinimą.

7. Operacijų centras, įgyvendindamas jam nustatytus uždavinius, vykdo šias funkcijas:

7.1. teikia Savivaldybės merui pasiūlymus dėl sprendimų, reikalingų ekstremaliųjų situacijų prevencijai vykdyti, pasirengimui ekstremaliosioms situacijoms organizuoti, savivaldybės krizių ir ekstremaliųjų situacijų valdymo plano ir ekstremaliųjų situacijų prevencijos priemonių, planų ir (ar) projektų rengimo;

7.2. vykdo krizių ir ekstremaliųjų situacijų prevencijos priemonių, veiklų ir (ar) projektų įgyvendinimo stebėseną;

7.3. teikia pasiūlymus Savivaldybės merui dėl tarpusavio pagalbos planų dėl materialinių išteklių pateikimo ir gyventojų evakavimo sudarymo su kitų savivaldybių institucijomis ir įstaigomis;

7.4. pagal kompetenciją dalyvauja krizių valdymo ir civilinės saugos pratybose;

7.5. pagal kompetenciją renka, analizuoja ir vertina informaciją apie įvykį, ekstremalųjį įvykį, ekstremaliąją situaciją, prognozuoja jų eigą ir mastą, rengia jų vystymosi prognozes ir planuoja priemones, siekdamas laiku reaguoti į galimas naujas grėsmes;

7.6. pagal kompetenciją teikia pasiūlymus Savivaldybės merui dėl savivaldybės lygio ekstremaliosios situacijos paskelbimo ar atšaukimo, savivaldybės operacijų vadovo skyrimo;

7.7. teikia pagalbą Savivaldybės merui organizuojant gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų perspėjimą apie gresiančią ar susidariusią ekstremaliąją situaciją, informuoja gyventojus apie įvykį, ekstremalųjį įvykį, ekstremaliąją situaciją, galimus jų padarinius, šalinimo priemones ir apsisaugojimo nuo jų būdus, siekiant išvengti galimos žalos ar ją sušvelninti;

7.8. su kitų savivaldybių operacijų centrais keičiasi informacija, reikalinga įvykio, ekstremaliojo įvykio ar ekstremaliosios situacijos eigos analizei ir vertinimui atlikti;

7.9. atsižvelgdamas į ekstremaliosios situacijos sukeltą pavojų gyventojų gyvybei ar sveikatai, teikia Savivaldybės merui pasiūlymus dėl gyventojų evakavimo poreikio;

7.10.  teikia pasiūlymus Savivaldybės merui dėl žmogiškųjų ir materialinių išteklių, kurie gali būti panaudoti įvykiui, ekstremaliajam įvykiui ar ekstremaliajai situacijai likviduoti, jų padariniams šalinti, valstybės ir savivaldybių institucijų ir įstaigų, kitų įstaigų, ūkio subjektų, veiklos vykdytojų veiklai palaikyti ar atkurti, telkimo;

7.11.  teikia pasiūlymus operacijų vadovui dėl savanorių, nevyriausybinių organizacijų pajėgų pasitelkimo;

7.12.  teikia pasiūlymus valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų vadovams dėl gyvybiškai svarbių valstybės funkcijų, gresiant ar susidarius ekstremaliajai situacijai, atlikimo užtikrinimo;

7.13.  pagal kompetenciją renka informaciją apie gyvybiškai svarbių valstybės funkcijų atlikimą, planuoja priemones, siekdamas laiku reaguoti į galimas grėsmes, kurios sutrikdytų gyvybiškai svarbių valstybės funkcijų atlikimą;

7.14. vykdo Krizių valdymo ir civilinės saugos įstatyme nustatytas funkcijas, taip pat kitas teisės aktuose nustatytas, su Operacijų centro uždavinių įgyvendinimu susijusias funkcijas.

**III SKYRIUS**

**OPERACIJŲ CENTRO SUDARYMAS IR DARBO ORGANIZAVIMAS**

8. Operacijų centro sudėtis:

8.1. Operacijų centro vadovas;

8.2. Operacinio vertinimo ir ekstremaliųjų situacijų prevencijos grupė;

8.3. Žmogiškųjų resursų ir materialinio techninio aprūpinimo grupė;

8.4. Informacijos valdymo ir visuomenės informavimo grupė;

8.5. Administravimo ir elektroninių ryšių organizavimo bei palaikymo grupė.

8.6. Į operacijos centro sudėtį gali būti įtraukti tarptautinių humanitarinių organizacijų ir nevyriausybinių organizacijų (toliau-NVO). atstovai

9. Operacijų centro darbui vadovauja Operacijų centro vadovas – Savivaldybės administracijos direktorius, kai jo nėra vienas iš Operacijų centro narių Operacijų centro vadovo pavedimu.

10. Operacijų centro vadovas:

10.1. organizuoja, koordinuoja ir kontroliuoja Operacijų centrui priskirtų uždavinių vykdymą ir funkcijų atlikimą;

10.2. organizuoja, koordinuoja ir kontroliuoja Operacijų centro veiklą.

11. Operacijų centro vadovas atskaitingas operacijų vadovui, o kiti Operacijų centro nariai pavaldūs ir atskaitingi operacijų centro grupių vadovams arba tiesiogiai operacijų centro vadovui.

12.Operacinio vertinimo ir ekstremaliųjų situacijų prevencijos grupė:

12.1. pagal kompetenciją ir teisės aktų nustatyta tvarka vykdo ekstremalių įvykių ar ekstremaliųjų situacijų prevenciją;

12.2. prognozuoja ekstremaliojo įvykio ar ekstremaliosios situacijos eigą, analizuoja ir vertina gresiančio ar susidariusio ekstremaliojo įvykio ar ekstremaliosios situacijos pobūdį ir mastą, planuoja reikalingas civilinės saugos priemones bei veiksmus;

12.3. vertina susidariusią situaciją ir, suderinusi su Operacijų centro vadovu, teikia Valstybės lygio ekstremaliosios situacijos operacijų vadovui pasiūlymus dėl reikiamų civilinės saugos pajėgų, racionalaus ir veiksmingo finansinių ir kitų materialinių išteklių panaudojimo gresiančio ar susidariusio ekstremaliojo įvykio ar ekstremaliosios situacijos padariniams šalinti;

12.4. organizuoja ir koordinuoja civilinės saugos pajėgų telkimą, gelbėjimo, paieškos, neatidėliotinus ir privalomuosius darbus, kurie atliekami likviduojant ekstremalųjį įvykį ar ekstremaliąją situaciją, jų padarinius, gelbstint gyventojus ir turtą, organizuojant evakuaciją;

12.5. konsultuojasi su ekspertais dėl ekstremaliojo įvykio ar ekstremaliosios situacijos vertinimo, prognozavimo ir jos likvidavimo eigos.

1. Žmogiškųjų resursų ir materialinio techninio aprūpinimo grupė:

13.1. organizuoja būtinų žmogiškųjų ir materialinių išteklių, valstybės rezervo civilinės saugos priemonių pasitelkimą įvykiams, ekstremaliesiems įvykiams ir ekstremaliosioms situacijoms likviduoti, jų padariniams šalinti, gyventojų gyvybei, sveikatai ir turtui apsaugoti, taip pat būtinoms užduotims atlikti, gyventojų evakavimo, laikino apgyvendinimo Savivaldybėje atvejais pagal Operacinio vertinimo ir ekstremaliųjų situacijų prevencijos grupės pateiktą nustatytą poreikį;

13.2. organizuoja gyventojų patelkimą būtinoms užduotims atlikti ir, esant poreikiui, jų aprūpinimą nemokama nakvyne, maitinimu, specialiąja apranga, darbo priemonėmis, taip pat atvežimą į darbų atlikimo vietą, išvežimą iš jos ir minimalių sanitarinių higienos sąlygų sudarymą;

13.3. įvykių, ekstremaliųjų įvykių ir ekstremaliųjų situacijų metu telkia nevyriausybines organizacijas gyventojų gyvybės, sveikatos, turto apsaugos nuo neigiamo poveikio priemonėms vykdyti ir koordinuoja jų atliekamus veiksmus;

13.4. organizuoja paramos teikimą nukentėjusiems, evakuotiems ir (ar) laikinai apgyvendintiems asmenims Savivaldybėje.

14. Informacijos valdymo ir visuomenės informavimo grupė:

14.1. renka, analizuoja, vertina ir sistemina informaciją ir duomenis apie susidariusią situaciją, jos ir jos padarinių likvidavimo eigą ir perduoda juos kitų Operacijos centro grupių vadovams, Operacijų centro vadovui ir, esant poreikiui, Operacijų vadovui;

14.2. teisės aktų nustatyta tvarka perduoda informaciją Nacionaliniam krizių valdymo centrui ir Priešgaisrinės apsaugos ir gelbėjimo departamentui prie Vidaus reikalų ministerijos, pagal poreikį kitiems civilinės saugos sistemos subjektams, kuriems ši informacija gali būti aktuali;

14.3. gresiant ar susidarius ekstremaliajai situacijai, dėl kurios gali kilti pavojus kaimyninių savivaldybių gyventojams ir aplinkai, teikia kaimyninėms savivaldybėms aktualią informaciją;

14.4. rengia ir platina informacinius pranešimus gyventojams apie įvykius, ekstremaliuosius įvykius ir ekstremaliąsias situacijas, esamus ir (ar) prognozuojamus jų padarinius, vykdomas ir (ar) planuojamas vykdyti jų šalinimo priemones, rekomenduojamus apsisaugojimo būdus ir priemones bei teikia juos viešosios informacijos rengėjams ir skleidėjams;

14.5. rengia spaudos konferencijas įvykių, ekstremaliųjų įvykių ar ekstremaliųjų situacijų likvidavimo klausimais;

14.6. vykdo gyventojų, valstybės ir Savivaldybės institucijų ir įstaigų, kitų įstaigų, ūkio subjektų, veiklos vykdytojų perspėjimą ir informavimą apie įvykius, ekstremaliuosius įvykius ar ekstremaliąsias situacijas, esamus ir (ar) prognozuojamus jų padarinius, vykdomas ir (ar) planuojamas vykdyti jų šalinimo priemones, rekomenduojamus apsisaugojimo būdus;

14.7. gyventojų evakavimo ir laikino apgyvendinimo Savivaldybėje atveju rengia ir platina informaciją apie gyventojų evakavimą, evakavimo maršrutus ir gyventojų surinkimo, tarpinius gyventojų evakavimo ir gyventojų priėmimo punktus;

14.8. skelbia informaciją apie įvykius, ekstremaliuosius įvykius ir ekstremaliąsias situacijas Savivaldybės interneto svetainėje;

14.9. įvykių, ekstremaliųjų įvykių ir ekstremaliųjų situacijų metu įkuria „Karštąją liniją“ ir užtikrina nuolatinį informacijos gyventojams teikimą.

1. Administravimo ir elektroninių ryšių organizavimo bei palaikymo grupė:

15.1. užtikrina Operacijų centro darbo vietų nuolatinį aprūpinimą darbui reikalingomis priemonėmis, Operacijų centro įrangos eksploatavimą ir techninę priežiūrą;

15.2. rengia Operacijų centro posėdžių protokolus, užtikrina Operacijų centro vadovo priimtų sprendimų ir kitų operacijų centro darbo metu parengtų dokumentų įforminimą ir tinkamą tvarkymą;

15.3. atsižvelgdama į ekstremaliojo įvykio ar ekstremaliosios situacijos eigą ir prognozę, planuoja ir organizuoja Operacijų centro ryšių, duomenų perdavimo įrangos bei sistemų veiklą, užtikrina tinkamų ryšių sistemų būklę;

15.4. užtikrina Operacijų centro elektroninės informacijos apsaugą;

15.5. užtikrina turimų Operacijų centro informacinių sistemų darbą.

16. Operacijų centro sprendimai įforminami Operacijų centro posėdžio protokolu, kurį pasirašo operacijų centro vadovas ir posėdžio sekretorius. Operacijų centro posėdžio protokole nurodoma:

16.1.  posėdžio data ir vieta;

16.2.  posėdyje dalyvavę Operacijų centro nariai;

16.3.  posėdžio metu svarstyti klausimai;

16.4.  posėdžio metu priimti sprendimai;

16.5.  kita svarbi posėdžio informacija.

17. Operacijų centras, vykdydamas funkcijas, turi teisę gauti iš valstybės ir savivaldybių institucijų ir įstaigų, kitų įstaigų, ūkio subjektų, veiklos vykdytojų informaciją apie įvykį, ekstremalųjį įvykį ar ekstremaliąją situaciją, jų turimas civilinės saugos pajėgas ir materialinius išteklius, kurie galėtų būti panaudoti gelbėjimo, paieškos ir neatidėliotiniems darbams atlikti, ekstremaliajai situacijai likviduoti, jos padariniams šalinti.

18. Operacijų centro pasirengimas vykdyti jam nustatytas funkcijas įvertinamas per organizuojamas krizių valdymo ir (ar) civilinės saugos pratybas.

19. Operacijų centro funkcijos vykdomos Vilniaus rajono savivaldybės administracijos (Rinktinės g. 50, Vilniuje) pastate. Siekiant sumažinti Operacijų centro narių gyvybei ar sveikatai pavojingų veiksnių, galinčių susidaryti Operacijų centro pagrindinėje darbo vietoje, riziką ir užtikrinti Operacijų centro veiklos tęstinumą, kai nėra galimybių dirbti iš Operacijų centro pagrindinės darbo vietos, Savivaldybės mero sprendimu operacijų centro funkcijos vykdomos saugioje (atitinkančioje darbuotojų saugos ir sveikatos reikalavimus) darbo vietoje, kuri įrengiama kitame statinyje, nei yra įrengta Operacijų centro pagrindinė darbo vieta, mobiliame objekte ir (ar), esant poreikiui, kitoje savivaldybėje.

20. Operacijų centro vadovo sprendimu Operacijų centro narių veikla gali būti organizuojama nuotoliniu būdu.

**IV SKYRIUS**

**OPERACIJŲ CENTRO SUŠAUKIMAS IR VEIKLA**

21. Savivaldybės meras Operacijų centrą sušaukia:

21.1.  gresiant ar susidarius savivaldybės ar valstybės lygio ekstremaliajai situacijai;

21.2.  paskelbus savivaldybės ar valstybės lygio ekstremaliąją situaciją;

21.3.  per krizių valdymo ir (ar) civilinės saugos pratybas;

21.4.  kitais atvejais, kai operacijų centro vadovo manymu Operacijų centro sušaukimas yra būtinas.

22.  Atsižvelgdamas į įvykio, ekstremaliojo įvykio ir ekstremaliosios situacijos mastą ir pobūdį, taip pat Operacijų centro sušaukimo tikslus, Operacijų centro vadovas:

22.1.  gali inicijuoti viso Operacijų centro ar kai kurių jų narių sušaukimą;

22.2.  gali kreiptis į kitas kompetentingas savivaldybės institucijas, įstaigas ir ūkio subjektus, veiklos vykdytojus, NVO su prašymu skirti atstovus, kurie padėtų užtikrinti Operacijų centro veiklą;

22.3. Operacijų centro nariui negalint dalyvauti posėdyje, į posėdį gali atvykti kitas, jį delegavusios institucijos įgaliotas atstovas;

22.4. į Operacijos centro posėdį gali būti kviečiami ir kiti asmenys.

23. Savivaldybės meras ne rečiau kaip vieną kartą per metus šaukia Operacijų centro prevencinį arbą planinį posėdį.

24. Operacijų centro posėdis laikomas teisėtu, jeigu jame dalyvauja ne mažiau kaip du trečdaliai Operacinio vertinimo ir ekstremaliųjų situacijų prevencijos grupėsbei Informacijos valdymo ir visuomenės informavimo grupių narių.

25. Operacijų centro ar atskirų Operacijų centro grupių veikla, vykdant atskiras užduotis, yra  organizuojama Savivaldybės administracijos darbo valandomis. Kai Operacijų centras sušaukiamas dėl Nuostatų 21.1, 21.2 punktuose nurodytų priežasčių, darbo metu Operacijų centro nariai turi susirinkti į Operacijų centro posėdį, o kai Operacijų centro posėdis organizuojamas nuotoliniu būdu – prisijungti prie Operacijų centro posėdžio nedelsdami, bet ne vėliau kaip per vieną valandą nuo pranešimo apie Operacijų centro sušaukimą gavimo, o ne darbo metu, poilsio ir švenčių dienomis – per 3 valandas nuo pranešimo apie  Operacijų centro sušaukimą gavimo arba per operacijų centro vadovo nustatytą laiką, kuris turi būti ne trumpesnis kaip 3 valandos.

**VI SKYRIUS BAIGIAMOSIOS NUOSTATOS**

26. Operacijų centro posėdžių protokolai ir kiti su Operacijų centro veikla susiję dokumentai saugomi teisės aktų nustatyta tvarka.

27. Asmenys, pažeidę Operacijų centro priimtus sprendimus, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_